khistorydata/jeongjo-sjw-relations huggingface dataset:
정조 7년
吏曹口傳政事。兵曹正郞曺喜有。工曹正郞崔鎭夏。相換。
정조 7년
傳于洪明浩曰。玉堂番次苟艱。在外及衆所共知情病人許遞。前望單子入之。待下批牌招。推移入直。
정조 7년
玉堂前望單子入之。應敎徐龍輔。校理嚴思晩李太亨。副校理林濟遠姜忱。修撰尹尙東。副修撰柳孟養落點。
정조 7년
傳于洪明浩曰。新除授玉堂中。解由未出人。勿拘試所。進去人勿爲牌招。
정조 7년
傳于洪明浩曰。數遞可悶。兵曹二軍色郞官李喆模。仍任前職。
정조 7년
徐有大。以訓鍊都監御營廳言啓曰。北漢城外於隱洞近處。小虎一頭。捉得封進。而先殺訓局砲手。再殺御營廳牙兵。三殺訓局砲手之意。敢啓。傳曰。知道。將校軍兵。自本營依例施賞。內下別賞次。別單書入。
정조 7년
徐有大。以訓鍊都監言啓曰。依傳敎。捉虎本局將卒。各別施賞後。別單書入之意。敢啓。傳曰。知道。
정조 7년
洪明浩。以訓鍊都監言啓曰。北漢東門外近處。小虎一頭。捉得封進。而御營廳牙兵。分往他處。故本局砲手。竝皆三殺矣。三日內連捉三虎之意。敢啓。傳曰。日前三日內。連捉三虎。將官旣蒙加資之典。而又於三日內。捉得三虎。卿營事極爲可嘉。捉虎將加資。至於領軍將。則無可據之例云。故向日雖不得一體加資。到於次數爲六次。而頭數亦滿六頭。且是常時善爲鍊習之效。其功有陪一時捉虎之將校矣。牙兵領軍將。亦爲加資。以勸他營。所捉虎皮。卿處賜給。將校軍兵等。自本營各別施賞。又當內下別賞。別單卽爲書入。
정조 7년
徐有大。以訓鍊都監言啓曰。依傳敎。捉虎將卒。依例施賞後。別單書入之意。敢啓。傳曰。知道。
정조 7년
徐有大。以御營廳言啓曰。依傳敎。捉虎三殺本廳牙兵金振鐸處。依例施賞之意敢啓。傳曰。知道。
정조 7년
徐有大。以御營廳言啓曰。依傳敎。捉虎再殺本廳牙兵吳益周處。各別施賞之意。敢啓。傳曰。知道。
정조 7년
事變假注書鄭萬始書啓。臣敬奉聖敎。馳往傳諭于南部明禮坊明禮洞契議政府右議政金熤所住處。則以爲。臣之目下病情。實無一分自力之勢。冒上疾痛之呼。乞蒙體諒之恩。及奉恩批。不惟不賜允許。責之以世敎。勉之以康濟。臣於是。大失所圖。益切惶懍。莫省所以容措。今又史官。臨宣聖旨。敷心之敎。殆踰十行。勉飭益切。眷毗益隆。而狗馬賤疾。亦入於聖衷之記念。問加減於恩綸之宣布。詢症樣於王人之口傳。繼又有太醫來守。珍劑頒降。殆若父母唯疾之憂。藹然於顧復之際者。臣之感激隕越。到此益當如何。只自伏在床褥。有涕無從而已。若使臣危綴之勢。不至若是難强。則曷敢不力疾承命。仰答聖恩之萬一哉。顧今宿症漸加。新恙又添。懍然之憂。較之日前。更加幾層。雖欲蠢動。其勢末由。從前失職之罪。向後僨事之懼。有不暇更引。而只此病勢。已無進身之路矣。跡踄慢命。罪大辜恩。辜負至此。誅殛猶輕。至於內醫之相守看護。實是曠絶之恩數。臣是何人。敢當此恩。悚蹙之極。如添一病。惟乞亟命收還。俾得以安意調息。區區之之望也。神識迷瞀。語無倫脊。稍待日間省覺之少勝。當以文字。更申肝膈之懇。仰請威罰之加云矣。敢啓。答曰。知道。
정조 7년
持平許晊啓曰。掌令安鼎大。司諫院正言韓光植。以臣等俱以無似。忝居臺地。未卽趁早詣臺。至被喉院之請推。相顧悚恧。靡所容措。方當懲討之急。自犯稽慢之科。其所溺職。於是尤大。何敢一刻晏然於臺次乎。竝引嫌而退。詣臺差晩。有違格例。揆以臺體。不可仍在。請掌令安鼎大。正言韓光植遞差。答曰。依啓。
정조 7년
癸卯二月二十三日辰時。上御誠正閣。吏房承旨入侍時。右承旨李在學。記事官趙衍德。記注官金鳳顯。記事官李崑秀。以次進伏訖。上曰。今日日氣淸朗。入場擧子輩。似爲好矣。在學曰。然矣。上曰。一二所書題。催促持入。賤臣承命出。持入。命在學讀奏訖。上曰。今日坐直。誰也。在學曰。姑未停當矣。命退。承史以次退出。
정조 7년
癸卯二月二十三日午時。上御誠正閣。藥房提調副提調入侍時。提調鄭民始。副提調吳載純。記事官趙衍德。記注官金健修金鳳顯。以次進伏訖。上曰。大臣處所送藥物。果卽齎送耶。民始曰。然矣。上曰。他承旨入侍。賤臣承命出。與李在學偕入進伏。上曰。都承旨先退。監煎。可也。載純退出。上曰。關西穀相換事。物議。何如云耶。民始曰。問議大臣。則以爲。較其利害。雖曰有效於鄕民。而在貢人。不無稱冤之端。勢難許施云矣。上曰。同副承旨持大臣書啓入侍事。分付。賤臣承命出。與洪明浩偕入進伏。命明浩讀奏。書啓訖。命退。承史以次退出。
정조 7년
癸卯二月二十三日申時。上御誠正閣。坐直承旨入侍時。右承旨李在學。假注書尹行任。記注官金鳳顯。記事官李崑秀。以次進伏訖。上曰。舍人今日政遷轉事。分付。賤臣承命出傳。上曰。未下直邊將有無。知入。賤臣承命出。以今無一人之意。微稟。上命退。諸臣以次退出。
정조 7년
癸卯二月二十三日酉時。上御誠正閣。召對入侍時。左承旨李在學。侍讀官李太亨。檢討官姜。待敎李崑秀。假注書尹行任。記註官曺喜有金鳳顯。以次進伏訖。上命讀寶鑑。太亨讀自中編十二板。止下編十板。讀十板。崑秀讀十一板。在學讀十一板。喜有讀自十二板。止二十板訖。上命各陳文義。太亨曰。先正臣李滉。疏陳六條。首尾數十餘言。言甚剴切。不但當時之格言。實亦今日之急務。伏願聖上。將此疏看作今日所陳。以爲體念觀省之方焉。曰。臣謹按明宗朝。自上召見四儒。四儒各陳爲學之方。伊時政院啓辭。有以日新之德仰勉者。此實治政之要道也。惟我聖上。深體此言。懋新厥德。今日行一新政。明日行一新政。俾有日新之實效。是臣區區之望也。上曰。韓脩之言云。此心之發。當理者爲道心。悖理者爲人心。李之言云。道心原於性命。人心生於形氣。其言孰勝孰否。太亨曰。脩之言。雖未知出於何書。而似是語次間偶然辭也。上曰。韓脩。古之篤學之士也。固不可驟看而輕議。然此則妄發也。道心固善矣。人心亦未必盡非。爲子盡孝。爲臣盡忠。乃是常理之當然。當飢而食。當渴而飮。亦是人情之所同。而心者惟危。易踰界限。精而察之。一而守之。必於天理人慾之間。而乃曰可乎否乎。殆若飮食在前。必思可食不可食之理矣。非但以飮食爲喩。以形氣言之。君臣父子長幼夫婦之序。莫不井井。宗廟享之。子孫保之。乃中庸之極工也。程子曰。循天理者爲道心。循人慾者爲人心。朱子或恐後人之誤看。以爲道心原於性命。人心生於形氣。非眞程子之不知也。慾者。只是人心之所欲。非私慾之慾。若以人心爲悖理。則殆近於寂滅虛無之科矣。雖以造字之義言之。欲字下加心字。則與無心字之欲字。大有異焉。且有明訂。孟子曰。養心莫善於寡慾。寡慾之云者。撙節之謂也。雖以飮食言之。飮之不至於醉。食之不至於飽也。飮食不可無。而醉飽則非也。若以慾爲私欲。則曷不曰祛而曰寡乎。惜乎。韓脩之錯解程訓。而誤陳於筵席也。上曰。栗谷疏。有從事禪門之說。此與早悅孫吳。晩逃佛老之語同矣。豈不美哉。上曰。退溪疏。有一曰重繼統。謂大院君事也。雖以先儒之論觀之。固宜世封王爵。故宋朝有嗣壽王嗣福王之號。我國則降一等。世襲君號。可也。都正之仍襲。實不可矣。其三曰敦聖學。夫所謂學有高明博厚之分。高明之象天也。博厚之義地也。先正之學。蓋博厚。而其言云人心惟危。道心惟微。惟精惟一。允執厥中。舜之此言。但道其危微。而不及其危微之故。但敎其精一。而不示以精一之法。旣言人與道。則更何有危微之故。旣稱精且一。則亦豈有精一之法。中如藥方。允如材料。執如錢數。孔孟之作中庸諸書。非爲故之不明也。法之不詳也。只與群弟子。重言復言。殆若註脚矣。堯舜之言。雖似高遠。語其事則日用之具也。論其道則日踐之路也。其蹊逕分明。雖直言人心道心而止。自可曉然。而先聖之發揮。宋儒之闡明。書冊浩汗。棟宇充溢者。亦非我明之而後。人難曉之意也。上曰。其言云吾之性情形色者。亦何謂歟。性則一也。而情亦形也。形亦色也。色亦情也。其所謂天然自有之中者。亦有可言之義歟。太亨曰。本然之理也。上曰。其謂至實之理。至當之則歟。其謂性情形色之間歟。中者無端倪。何處住看乎。上曰。下番之意。何如。曰。無論大小。皆有至當之則矣。上曰。朱子有中字之論。程子與張橫渠。有中和之說。此中字。乃過無不及之謂歟。不偏不中之指歟。夫聖賢下字之法。必停當。易一字不得。換一字不得。豈無商量而然也。曰。本然是中。上曰。天然卽本然。本然卽中。旣曰自有。則奚復曰中乎。雖以氣質之性。本然之性比之。性之爲字。從心從生。而或曰氣質。或曰本然。至若中之一字。則元無內外賓主之別矣。上曰。體用一源。顯微無間云者。何者。爲體爲用。何者。曰顯曰微。日用事爲。千歧萬轍。語其歸趣。則其殊有萬。而其源則一也。此所謂印川之月也。顯微若動靜也。不遑暇食。非動也。不覩不聞。非靜也。雖或事務叢畓。手定腁胝之時。身則動而心或靜焉。雖塊坐一室。塔然無事之時。身則靜而心或動焉。動中自有靜。靜中自有動矣。上曰。不眩於精一。而中可執云云者。亦有可疑之端。旣曰中。又曰執。其將何處把捉來乎。上曰。注書讀周易。其陳天然自有之中之義。賤臣對曰。中者。無不在之謂也。上曰。非矣。司馬光作警枕。不舍晝夜。誦念中字。殆若念佛。此非執中之義也。雖以一家之中言之。在東則非中。在西則非中。以至天下萬事。莫不皆然矣。仍命退。諸臣以次退出。
정조 7년
行都承旨吳載純坐。行左承旨徐有大坐。右承旨李在學坐。左副承旨沈豐之坐直。右副承旨趙鼎鎭坐。同副承旨洪明浩坐直。注書趙衍德病一員未差。假注書尹行任仕鄭萬始仕直。事變假注書柳憲周仕。
정조 7년
傳于吳載純曰。吏兵房承旨入侍。
정조 7년
傳于徐有大曰。都承旨入侍。
정조 7년
事變假注書鄭萬始陞付。代柳憲周爲假注書。
정조 7년
傳于沈豐之曰。召對爲之。
정조 7년
沈豐之。以校正廳言啓曰。列聖八高祖圖刊印。依譜略進上件數封進事。伏承口傳下敎矣。此則依前例。當爲雪花紙圖本緞衣粧貼。入盛樻子以入。而書下傳敎中。白綿紙二十件。白紙二十件。亦爲緞衣粧貼。入盛樻子。依進上件擧行。何如。傳曰。允。奉謨堂奉安件一件外。奎章閣奉安件。緞衣粧貼。其外同付譜牒卷下粧冊。而圖本印出時。印札大小長廣。依譜牒印札見樣爲之。譜略御牒卷下。亦爲同粧。此後依此定式施行。可也。進上日字。以何間推擇乎。序文書寫官。姑不命下。此則知擇日遲速。當下敎矣。進書日字。卽爲推擇草記。
정조 7년
沈豐之。以校正廳言啓曰。進書日字。卽爲推擇草記事。命下矣。令日官推擇。則來三月十五日午時爲吉云。以此日封進之意。敢啓。傳曰。知道。
정조 7년
徐有大。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 7년
徐有大。以兵曹言啓曰。泰秋門北水閣水門鐵箭破傷處。自紫門監今方始役矣。限修改間。依例除標信開閉之意。敢啓。傳曰。知道。
정조 7년
徐有大。以兵曹言啓曰。泰秋門北水閣水門鐵箭。今已修改之意。敢啓。傳曰。知道。
정조 7년
徐有大。以兵曹言啓曰。今日開門前。有一漢以布纓結項。蹲坐於敦化門外階下。爲各司下人等所救解云。故聞甚驚駭。出送吏隷。問其委折。則咸興居幼學都成大爲名人。而以爲負債夥然。家力蕩盡。寧欲無生。以至此境云。咫尺闕外。有此變怪。此等之類。不可尋常處之。移送法司。嚴覈重勘。何如。傳曰。允。
정조 7년
徐有大。以訓鍊都監言啓曰。本局牙兵哨官王道成。特蒙異恩。加資事。命下矣。取考創設謄錄。則牙兵哨官一員。以漢人子孫差定。而若堂上則稱號牙兵將。昭然載錄矣。以牙兵將。姑爲擧行之意。敢啓。傳曰。知道。
정조 7년
洪明浩。以司僕寺一二提調意啓曰。再明日親臨受誓戒時。本寺正當爲進輿差備。而正徐龍輔移拜應敎。其代卽令該曹口傳差出。以爲差備之地。何如。傳曰。允。
정조 7년
吏曹口傳政事。李昌漢爲司僕正。
정조 7년
左議政李福源箚曰。伏以。臣於數日以來。偶得風疹之症。始自腰脅。轉侵臍腹。焮熱痒痛。狀類丹毒。寢食俱妨。動作輒礙。見方貼藥調治。決難束帶奔奏。賓對之停頉已屢。而明日日次。亦無以自力。跡踄怠慢。罪積瘝曠。伏況皇壇享事。吉日已卜。親臨誓戒。只隔一宵。而以此難强之疾。不潔之身。進參班聯。其勢末由。伏枕惶隕。益無所措。亟降威罰。以勵群工。臣之望也。取進止。答曰。省箚具悉卿懇。美恙。慮念無已。未筵誓班。豈容過引。卿須安心勿辭。加意愼攝也。仍傳曰。此批答。遣史官。傳諭于左議政。
정조 7년
刑曹啓目。罪人都成大原情云云。嚴加査問。詳細文移。以爲憑考之地事。分付該道道臣。何如。啓。朝筵下敎。承宣必當傳之。以此所供觀之。可知其困於切肥之苦。有此申訴之擧。付之本道處之爲可。卿其仔細措辭。文移北伯處。委折則査實。債事則決給之意。竝以分付爲旀。厥漢。下送本道爲良如敎。
정조 7년
癸卯二月二十四日辰時。上御誠正閣。吏兵房承旨入侍時。行左承旨徐有大。右承旨李在學。假注書鄭萬始。記注官金鳳顯。記事官李崑秀。以次進伏訖。上曰。俄者鄕漢。以何事繫項於敦化門外耶。軍士房似當知之矣。有大曰。以負債事。以巾繫項於闕門外云矣。上曰。繫項。何必於闕門外耶。在學曰。未知其何許意思。而誠亦變怪矣。上曰。誰爲先看耶。有大曰。供上軍士輩先見云矣。上曰。左承旨出去後。分付秋曹。卽爲開坐。取招以入。可也。有大曰。再明日出宮門路。以何門爲之乎。上曰。臨時當有下敎矣。上曰。左承旨先爲退去。可也。有大承命退出。上曰。今日直閣。當爲入直耶。崑秀曰。姑未及入來矣。命書榻敎曰。禮房承旨入侍。賤臣承命出傳。與左副承旨沈豐之偕入進伏。上曰。明日次對。當來會云耶。在學曰。兩大臣俱未進參。公事不得稟斷。故當爲頉稟云矣。上曰。古例若無時任大臣。則原任大臣或備局有司堂上。出令擧行矣。在學曰。然矣。命書傳敎曰。譜略校正堂上宗簿提調。明日次對。同爲入侍。賤臣承命出傳。上曰。右承旨先爲退去。可也。在學承命退出。豐之曰。皇壇親祭祝文中。有一二釐正處。藝文提學徐有隣。卽爲牌招。使之撰改。何如。上曰。依爲之。出擧條命退。承史以次退出。
정조 7년
癸卯二月二十四日未時。上御誠正閣。都承旨入侍時。行都承旨吳載純。直提學鄭志儉。假注書尹行任。記注官金健修金鳳顯。以次進伏訖。上曰。閣臣欲稟御製書寫事乎。志儉曰。御製譜略序文。有內閣書送之命。何以擧行乎。上曰。卿則已寫寶鑑序。此序當使資高閣臣書之。而一提學有故。二提學在外。有難命書。然二提學外。實無可合之人。使閣吏齎往二提學處。使之書來。似好矣。凡例亦依寶鑑序書之。可也。志儉曰。奉謨堂奉安件。西庫奉安件。當爲奉出改張。而奉安日時。待都監定送乎。上曰。待都監印役之就緖。臨時奉安。可也。志儉曰。奉謨堂仍奉之件。勿爲改張以存舊本奉出件。改以菱花衣乎。上曰。依此爲之。可也。仍命志儉先退。上曰。卿之恬雅謹拙。予素嘉尙。若使卿之弟。一依乃兄規模。豈不美乎。卿之子有經學之人云。然否。載純曰。臣子允常。才甚鈍滯。不合程文。故廢擧業。讀經書而已。豈敢謂之學乎。上命退。諸臣以次退出。
정조 7년
癸卯二月二十四日申時。上御誠正閣。召對入侍時。同副承旨洪明浩。直閣徐龍輔。侍讀官李太亨。檢討官姜。假注書尹行任。記注官曺喜有金鳳顯。以次進伏訖。上命讀寶鑑。太亨讀自七卷下編二十板。止二十二板。讀自二十三板。止二十五板。龍輔讀自二十六板。止二十八板。明浩讀自二十九板。止三十板。命各陳文義。太亨曰。臣於日前。以小學爲當務之急。而有所仰達矣。今講此編。亦以小學爲先務。易曰。蒙以養正。聖功也。夫蒙養之方。專在於小學。小學之工。亦在於修敎。伏願聖上留神焉。曰。臣有所懷。敢此仰達矣。逆賊泓徵之子世榮。年前以有夫女通奸罪。定配咸平縣矣。泓徵正法之後。係是應坐之罪人。故臣待罪咸平時。具枷鎖牢囚縣獄。以待朝家用刑之日矣。伊後許久仍囚。汔無處分。泓徵實亘萬古所無之劇逆。則其子應坐者。尙今容息於覆載之間。大失刑章。有損國體。臣謂應坐罪人世榮。亟施當律。宜矣。太亨曰。卽伏聞下番所奏。則劇逆之子。尙逭應坐之律。揆以國法。寧有是哉。下番所奏。誠是。臣謂應坐罪人世榮。夬施當律。宜矣。上曰。依爲之。出擧條明浩曰。逆賊正法後。例自金吾。行會八道。査出應坐支屬。卽施當律。而今聞下番儒臣所達。世榮。以泓賊之子。不施應坐之律。尙置縣獄之中云。事之驚駭。莫此爲甚。其時金吾堂上。爲先推考。何如。太亨曰。其時金吾堂上。不可推考而止。臣謂削職。宜矣。上曰。事甚訝惑。必有委折。査實後以此捧傳旨。可也。上命退。諸臣以次退出。
정조 7년
行都承旨吳載純坐。左承旨李在學坐直。右承旨金宇鎭坐。左副承旨趙鼎鎭坐直。右副承旨洪明浩坐。同副承旨柳誼坐。注書趙衍德病一員未差。假注書尹行任仕直鄭萬始仕。事變假注書趙濟魯仕。
정조 7년
趙鼎鎭啓曰。卽者副修撰姜。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 7년
以賓廳日次。大臣有故。不得來會啓辭。傳于徐有大曰。次對久不來會。今日擬欲爲之。又因左右相病故。有此頉稟。廟謨之委積。可悶。旣有前例。食後有司堂上與稟事堂上來待。回啓文書。就議大臣。亦令入待時稟處。
정조 7년
洪明浩啓曰。今日次對。兩司當爲進參。除在外詣臺外。未肅拜呈告人員。竝卽牌招。何如。傳曰。允。
정조 7년
徐有大啓曰。備局有司堂上鄭尙淳徐有隣。稟事堂上具善復李性源鄭昌聖鄭好仁鄭民始鄭一祥李昌運趙時俊。依下敎來待矣。傳曰。入侍。
정조 7년
以行司直金頤柱掃墳呈辭。傳于徐有大曰。給由。都尉貴主墓省掃時。澆奠床依例備給。
정조 7년
以修撰尹尙東牌不進罷職傳旨。傳于趙鼎鎭曰。無端違牌。非今斯今。殊極可駭。禁推傳旨捧入。
정조 7년
以平安監司咸從府使權熻罷黜狀啓。傳于柳誼曰。未知其間事實之如何。該府使姑勿罷黜。先爲拿問處之。領納後拿囚。
정조 7년
傳于李在學曰。中官李元成拿處。
정조 7년
有政。吏批。行判書金鍾秀在外。參判金履素進。參議兪彦鏶在外。承旨李在學進。吏批啓曰。判書金鍾秀。參議兪彦鏶。俱在外未肅拜。小臣獨政未安。何以爲之。敢稟。傳曰。仍爲之。以李文源爲承旨。安鼎大爲掌令。李彦祜爲正言。吳泰賢爲副修撰。李顯道爲兵曹佐郞。趙時偉爲全羅監司。
정조 7년
兵批。判書鄭好仁進。參判李崇祜病。參議沈有鎭入直進。參知尹行元病。承旨徐有大進。具敍五爲內禁衛將。吳毅常爲兼司僕將。金鼎瑞爲訓鍊主簿。尹㬦爲文兼。副護軍單安鼎大。副司直尹東晩金履鏞沈基泰。副司果韓光植。
정조 7년
徐有大啓曰。今日親臨誓戒時。承旨不可不備員。而同副承旨李文源。時在加平地。合有變通之道。何以爲之。敢稟。傳曰。許遞。前望單子入之。承旨前望單子入之。柳誼落點。
정조 7년
兵曹口傳政事。副司直徐鼎修趙英鎭林蓍喆。副司果呂善亨李儒慶金方行兪漢敬李濟萬李書九權以綱柳孟養韓用龜。
정조 7년
以黃海監司査啓啓本。傳于徐有大曰。觀此査啓。措語極其纖悉。此後益加惕念擧行。無或始勤而終怠。亦無或過督而旋馳。以副委寄之意。以雪前伯之恥事。一體。回諭。
정조 7년
傳于柳誼曰。侍衛輪番之任。勢所兩妨。況今誓戒隔夜。別軍職宣傳官兼帶禁軍將。竝改差。仍令該曹口傳差出。
정조 7년
兵曹口傳政事。李邦城爲兼司僕將。元綮鎭爲羽林將。柳光璧爲羽林將。
정조 7년
以黃海監司啓本海州罪人李堉情節査啓事。傳于徐有大曰。李堉。旣無共參之跡。則不可以隨從論。至於擊錚呼訴。事出爲父。亦不可執此爲罪。又若原情措語之云云。非渠自做。由前由後。別無更査之端。卿其卽爲決放事。回諭。
정조 7년
以同副承旨柳誼牌不進罷職傳旨。傳于徐有大曰。以愼重之意。自前雖於疏章用犯染二字。而此不過人事上例語。況於爲日稍久之後。尤何爲嫌。近來拘忌二字。殆成俗習。凡於除拜。若稱犯染。不問日字之遠近。以必遞知之。豈非無意之甚也。至於此承宣事。又可謂太過分數。此傳勿施。更卽牌招。使之仕進。此後此等事。政院各別申飭。
정조 7년
傳于徐有大曰。奏御文字。何等莫重。而如是書入乎。當該注書汰去。
정조 7년
傳于徐有大曰。禮房承旨入待。
정조 7년
以全羅監司狀啓。來三月令進上石首魚。限內不得封進。惶恐待罪事。傳于徐有大曰。勿待罪事。回諭。
정조 7년
李在學。以宗簿寺提調意啓曰。依下敎。本寺奎章閣所在板本考閱。則肅宗大王御筆屛風書八板唐音五言絶句大草書二十板英宗大王御製御筆七言一句一板列聖御製三百六十一板譜略舊退板四百五十四板新退板二百三十一板矣。新舊退板。照數封置。日後校正時。則以此改刊之意。敢啓。傳曰。知道。本寺所奉奎章閣肅廟朝御筆篇額及肅廟朝御筆板本先朝御筆板本列聖御製及三百六十一本。擇日移奉于奎章閣之奉謨堂。與前所奉板同藏。而奎章閣扁額。以今奉來肅廟御筆扁額換揭。依年前一提學金鍾秀所撰進文字擧行事。令內閣知悉。移奉日。當展拜奉謨堂。亦令該房知悉。
정조 7년
李在學。以弘文館言啓曰。新除授副校理林濟遠。時在洪忠道尼城地。經筵入番事緊。請斯速乘馹上來事。下諭。傳曰。允。
정조 7년
李在學。以弘文館言啓曰。本館下番闕直。事甚未安。副修撰柳孟養。自鄕上來云。卽爲牌招入直。何如。傳曰。允。
정조 7년
李在學。以弘文館言啓曰。本館下番闕直。事甚未安。今日政。新除玉堂。待下批仍卽牌招入直。何如。傳曰。允。
정조 7년
徐有大。以備邊司言啓曰。諸道伯行部形止。幾皆登聞。而完伯則乍發旋歸。箕伯東伯。則尙無動靜。令廟堂問于該道以啓事。命下矣。卽接全羅監司朴祐源所報。則以爲。瓜期已報。不得如例發巡。只歷災邑六七邑。而仍爲還營云矣。道臣瓜期雖滿。交龜前道內應行之事。例皆擧行。而以報瓜之故。徑撤春巡。事涉未安。該道臣推考。何如。傳曰。允。民事曠務。可悶。今日次對時稟處。
정조 7년
洪明浩。以戶曹言啓曰。各道年終錢穀御覽會計。每於翌年二月二十五日。啓請受出。修正入啓。自是定式矣。今年各道會案。幾盡上來。而慶尙道則昨年停退之各穀。蕩減之舊還。文簿旣繁。錯雜多端。嚴飭各邑。往復査正。詳細照勘之際。未免遲滯。限內不得修正之意。該道道臣。旣已狀聞。御覽會計。待會案上來。修正以入之意。敢啓。傳曰。知道。
정조 7년
徐有大。以兵曹言啓曰。依傳敎。備邊司郞廳李元植。決棍三度之意。敢啓。傳曰。知道。
정조 7년
金宇鎭。以兵曹言啓曰。依下敎。訓鍊都監朝房待令敎鍊官李繼聖。御營廳朝房待令敎鍊官金得商。摠戎廳敎鍊官徐命鉉。竝決棍三度後。以傳敎內辭意。嚴飭於各其大將之意。敢啓。傳曰。大將所入番執事。使之決棍。俾將臣知不參之失。而朝房待令之人。有何干涉乎。至於御敎決棍。尤不成說。該大將旣已試射。事在試所。無異公頉。況有勿治之命者乎。以此以彼。兵判事極爲該然。此雖少事。亦屬刑政之顚倒。不可替治龍虎營執事而止。卿則推考。
정조 7년
徐有大。以訓鍊都監言啓曰。依下敎。龍虎營待令執事崔廷喆。決棍五度之意。敢啓。傳曰。知道。
정조 7년
金宇鎭。以訓鍊都監言啓曰。今則城外虎患稍息。姑爲撤還休兵。而更探來跡。行獵之意。敢啓。傳曰。知道。
정조 7년
柳誼。以訓鍊都監言啓曰。本局哨官尹範行。身病甚重。勢難察任。改差。何如。傳曰。允。
정조 7년
金宇鎭。以禁衛營言啓曰。依下敎。城外山行將校軍兵。今姑撤罷。探跡更獵之意。敢啓。傳曰。知道。卿之以病不參公會已久。雖未知病勢之如何。武將事體。與文宰自異。揆以國體。豈可每每言病。臥閤論道。卽大臣事。而未聞袵金革之將臣。有此養疴之習。此後無敢懸病。自今夜班列入參。如是下敎之後。焉敢又復稱頉也。
정조 7년
金宇鎭。以御營廳言啓曰。依下敎。城外山行將校軍兵。今姑撤罷。探跡更獵之意。敢啓。傳曰。知道。
정조 7년
柳誼。以義禁府言啓曰。窮凶極惡。萬剮猶輕。大逆不道罪人泓徵子世榮。快施當律事。擧條啓下矣。罪人世榮。時囚於全羅道咸平縣。依例發遣府都事與地方官。眼同處絞。世榮旣已依律擧行。泓徵應坐諸人之未及發配者。配所依當初草記。令刑曹卽爲擧行。何如。傳曰。允。
정조 7년
洪明浩。以刑曹言啓曰。因義禁府啓辭。窮凶極惡。萬剮猶輕。大逆不道罪人泓徵子世榮。旣已處絞。泓徵應坐諸人之未及發配者。依當初草記。令刑曹卽爲擧行事。命下矣。逆賊泓徵孫仁壽。咸鏡道會寧府爲奴。姪完貴全羅道康津縣流三千里安置。孫女壽任。長興府爲婢。子之妾月丹。平安道鐵山府爲婢事。自該府已爲草記蒙允。而仁壽壽任。時囚洪忠道公山縣。完貴。時囚牙山縣。月丹。時囚全羅道咸平縣云。令各該道臣。依金吾草記。卽爲發配事。發關分付之意。敢啓。傳曰。知道。
정조 7년
持平許晊啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。新除授司諫院大司諫申思運。時在洪忠道鎭川地。請斯速乘馹上來事。下諭。答曰。不允。下諭事。依啓。
정조 7년
右議政金熤箚曰。伏以。無狀賤臣。不才多病。徒積不職之罪。更無陳力之望。不得已猥上血懇。乞解重負。瞻天望聖。顒俟矜諒之恩。及承批旨。惘然失圖。情實之言。便歸飾讓。疾痛之呼。未格聰聽。臣惶懍震惕。殆不省措躬之所也。方擬更煩控籲。申請許副。不意史官荐臨。恩諭又枉。倚毗之旨。眷注之念。愈隆愈渥。繼又太醫來守。珍劑頒降。以天地好生之德。垂醫藥劑死之恩。殊慈異眷。報答無階。只自委身床褥。不禁感涕之無從也。噫。臣之祈免。是豈自占便宜。可已而不已也。誠以以情以病。不獲已者在耳。前後恩旨。輒必過隆。責之以何忍選避。勉之以康濟時事。噫。輔相去就。係治敎汙隆。誠如聖敎。然而學識才猷。爲當世第一流者。可以當此。如臣譾劣。留亦何輔。去亦何損。不但無所輔而已。留而久玷匪據。則國事必至於僨誤。不但無所損而已。去而不妨於賢路。則廟謨可免於瘝曠。豈可以臣求退。至敎以共理之無人乎。臣之平素長短。已盡入於聖明之所燭。而半歲中書。一味尸素。材器不足以當聖心。言議不足以諧時義。伎倆止此。醜拙畢露。豈聖明眞以臣爲識務之俊。而可任以扶顚之責耶。抑或以職在大官。待以禮貌。特紆以假借詡與之敎耶。由前之說則大有累於則哲之明。由後之言則亦豈非辭令之過中耶。噫。聖君在上。時憂轉深。圖理雖勤。治效益遠。中朝之歎。至發於綸綍之間。是固輔相者之罪也。臣以無似。濫荷特達之知。竊據輔相之任。不能對揚休命。協贊治猷。義理之不明而無以明之。紀綱之不振而無以振之。朝象之泮渙。萃集無望。士氣之委靡。扶植無術。刑政失當。亂賊不懼。而又不能沬血爭難。積誠回天。致使時事日非。至尊獨勞。臣罪於此。已不容貸矣。若又知其罪而不知所以自處。遲徊冥擿。靦然不去。則駑蹄負重。必至臭載。短轅出險。必見折軸。始也不職之罪。終必陷於僨敗之誅矣。是不但一身之狼狽。累聖知而辱朝廷。使聖上慈覆之恩。未能有卒。是臣之所大懼也。臣雖愚昧。自量則審。一退之義。參前倚衡。是豈臣爲身計而然哉。矧且目下病情。日就深痼。痿痺而漸欲癱瘓。眩轉而或至暈倒。最是唇舌硬澁。已成癈疾樣子。臣之此症。一發於庚辰。經年乃已。再發於乙未。幾殊而蘇。今則凡三發。而年衰氣殘。抵敵不得。藥餌之收效。砭灸之得力。視前尤難。勢所然者。今若懷戀寵祿。强策病軀。鱉躄踉蹌於位著之間。則是將成甚廉隅。作何貌樣。同朝大夫士。必將羞與爲列。臣雖不去。將安用哉。況今氣力斯頓。神識迷瞀。僵委枕第。喘喘欲盡。向所云强策鱉躄。藉欲爲之。亦末由也。病情無以自力。職名一向虛縻。今日賓對。亦未免停頉。廟務之淹滯。至煩憂勞之敎。瘝官之罪。益無所逃。伏願聖明。察臣求退之情。非爲身謀。憐臣危死之病。難復强留。特許解此重任。俾便調息。以全終始禮使之道。以卒覆載生成之澤。公私不勝萬幸。答曰。省箚具悉卿懇。卿之箚又何爲再到也。病則無怪乎一時無妄。而至於情之云云。予誠反復思惟。終莫曉也。卿之作相也。輿頌咸曰賢哉。半載中書。有嘉謨而無疵政。朝野想望。倚而爲重。豈可容易下得一箇情字也。予讀卿之箚。至圖理雖勤。治效益遠。屢發中朝之歎。是固輔相者之罪也句。自不覺顔發騂也。予之初心。豈無求治之誠。而規模不立。敎化未敷。一日二日。依舊樣子。世道日益暌離。國事日益泮渙。譬如元氣萎弱。外神交侵。反躬而省。卽由一人。於輔相何有。噫。卿之疾。憂在一身。予之病。憂在一國。輕重小大。不待智者而知之。庶幾左右輔弼之臣。殫心戮力。蔘朮以補益之。鍼焫以疏理之。反此醫身之方。做彼醫國之功。而一味退步。無意着手。此豈所望於平日者哉。噫。責以巽避。畀以康濟。由前由後。卽予心腹之諭。而卿乃歸之於禮貌之假借。辭令之過中也。予於待人之際。禮貌則最戒虛僞。辭令則輒避繁冗。在庶僚猶然。況在輔相乎。予竊爲之自歉。噫。予之取於卿者。卽辭樞密一事耳。將此一事。推之百爲。于以警礪頹俗。于以矜式朝端。則暌離之世道。泮渙之國事。自可整頓於指顧之間。予豈望卿以簿書期會之末哉。予於卿。旣有以取之。又何以推之乎。榮衛雖云少損。可期不日勿藥。卿須體委毗之至意。念休戚之大義。勿復控辭。俟少間卽起視事。用副如渴之望。仍傳曰。此批答遣史官。傳諭于右議政。
정조 7년
禮曹判書金華鎭疏曰。伏以。臣得伏見擧條啓下者。儒臣以逆孥緣坐之尙不擧行。至有禁堂譴削之請。臣於此。誠萬萬悚蹙之至。昨年後伏法諸罪人之自在應坐者。京兆旣考出矣。諸道又報來矣。依法勘斷之意。已有王府之草記。屢煩筵席之提稟。而未能卽施當律。尙此滯囚者。莫非臣弱職之罪。執法之論。唯當受以爲過。何敢以聖批之靳許。爲厭然自恕之計哉。此際入侍有命。固當竭蹶趨造。而以此情踪。進身無路。益不勝惶恐俟勘。玆敢略控短章。仰干崇嚴。伏乞聖明。亟降威罰。以謝公議。以勵臣分。不勝幸甚。答曰。省疏具悉。事實業已知之。卿其勿辭行公。
정조 7년
副修撰姜疏曰。伏以。臣於直中。得接家信。臣父當此換節之時。脫着失宜。重得感冒之中。素患關隔之症。一夜闖發。嘔泄竝作。氣息危綴。促令臣來見。臣聞此報。方寸煎灼。按住不得。忙投短章。徑出禁扃。伏乞遞臣所叨之職。俾便救護。治臣擅離之罪。以肅朝綱。千萬祈懇之至。答曰。省疏具悉。爾其勿辭。救護父病。
정조 7년
癸卯二月二十五日午時。上御誠正閣。召對入侍時。右承旨趙鼎鎭。直閣徐龍輔。侍讀官李太亨。假注書尹行任。記注官金健修。記事官李崑秀。以次進伏訖。上命讀寶鑑。太亨讀八卷第一板一行。龍輔讀七行。上命各陳文義。太亨曰。此宣廟盛際。儒賢輩出。明良相遇。治化之斌郁。政謨之巍蕩。煥然可述。雖三代雍熙之治。無以尙焉。此實我聖祖躬行心得之餘。蔚然爲貽燕之嘉法。伏願澄省焉。上曰。所陳。好矣。龍輔曰。玉堂陳達。已無餘蘊。臣無更贅之辭矣。上命退。諸臣以次退出。
정조 7년
癸卯二月二十五日未時。上御誠正閣。吏房承旨入侍。有司堂上同爲入侍時。有司堂上鄭尙淳徐有隣。右承旨李在學。假注書鄭萬始。記注官金鳳顯。記事官李崑秀。以次進伏訖。上曰。今日卿行大臣之事。果何如耶。尙淳起伏。上曰。完伯事問議。則大臣云何耶。尙淳曰。左相以爲。初請發巡云者。旣與入侍有異。故只爲循例附奏矣。今伏承再次詢問。則與登筵奏對。無所異焉。出代似爲便當云矣。有隣曰。右相則以爲。再蒙下詢。極爲惶悚。而又不敢指一仰對。但伏願上裁云矣。上曰。獨銓官猶爲問議乎。尙淳曰。雖獨銓堂。亦似當問議矣。命書傳敎曰。聞有司堂上言。以湖南伯出代事。右相則又不指一附對。而左相則出代爲可云。出代事。分付銓曹。依例問議大臣後。今日政差出。賤臣承命出傳。上曰。備堂盡爲出去耶。尙淳曰。兵判外皆已出去矣。上曰。有司堂上先爲退去。可也。尙淳有隣等承命退出。上曰。湖南伯望筒。問議後當擬入。其外政目。則先爲擬入事。分付。賤臣承命出傳。命書傳敎曰。左承旨左副承旨許遞。又命書榻敎曰。承旨前望單子入之。賤臣承命出傳。持前望以入。命書榻敎曰。新除授承旨。待下批牌招察任。鳳顯承命出傳。上曰。政望催促事。分付。賤臣承命出傳。命書傳敎曰。禮判持皇壇儀註草入侍。又命書榻敎曰。明日出宮門路。以協陽門爲之。鳳顯承命出傳。命書榻敎曰。挾輦軍。以金虎門入直軍八十名。弘化門入直軍二十名出用。禁軍入直隨駕。出番禁軍直詣陳列。賤臣承命出傳。命退。承史以次退出。
정조 7년
癸卯二月二十五日酉時。上御誠正閣。禮房承旨入侍時。右承旨金宇鎭。假注書尹行任。記注官金鳳顯。記事官李崑秀。以次進伏訖。上曰。今日次對。無一大臣。可謂不成貌樣矣。右相病勢。果難强耶。宇鎭曰。臣未聞知矣。上命退。諸臣以次退出。
정조 7년
癸卯二月二十五日二更。上御誠正閣。左承旨入侍時。左承旨李在學。假注書尹行任。記注官金鳳顯。記事官李崑秀。以次進伏訖。上曰。今夜誓戒。兵曹郞官二員。往靑陽門丹楓亭。禁雜人喧譁。若有親臨後紛拏之弊。兵判難免重勘。以此意。分付。賤臣承命出傳。上曰。進幣贊爵官。不可以藥房提調差出。卽爲改付標。以鄭尙淳換差事。分付。賤臣承命出傳。上命退。諸臣以次退出。
정조 7년
行都承旨吳載純坐。左承旨李在學坐。右承旨金宇鎭坐。左副承旨趙鼎鎭坐直。右副承旨洪明浩坐。同副承旨柳誼坐直。注書趙衍德病一員未差。假注書尹行任仕鄭萬始仕直。事變假注書趙濟魯仕。
정조 7년
趙鼎鎭啓曰。合辭方張之時。兩司無詣臺之員。事甚未安。除在外引避退待疏批未下外。未肅拜呈告人員。竝卽牌招。何如。傳曰。允。
정조 7년
傳于吳載純曰。左副承旨入侍。
정조 7년
以李元成囚單子。傳于趙鼎鎭曰。分揀放送。
정조 7년
傳于趙鼎鎭曰。前後敦召。罄悉至意。徒切側席之意。而未聞造朝之期。虛佇之餘。自愧誠淺。噫。儒敎不興。士無矜式之所。人心日下。俗有澆漓之歎。顧今在旌招之列。任矯捄之責者。惟爾一人。而爾乃罔念弘濟之意。徒守高尙之志。是豈所望於爾也。天氣政屬陽和。宿疴想已痊可。此時登途。不宜虛徐。爾須體予慇懃之意亟回遐遯之心。卽速上來。用副如渴之望事。遣史官敦諭于兪儒賢處。
정조 7년
金宇鎭。以成均館意啓曰。本館啓下丁酉年居齋儒生圓點節目中。增廣館試。只以圓點生進許赴事。曾已啓下矣。今因儒臣所啓。館試除圓點。依前事目。合設兩所事。自該曹有所啓下矣。館試一條。自在勿施之中。原節目中。改付標以入之意。敢啓。傳曰。知道。
정조 7년
李在學。以訓鍊都監言啓曰。依傳敎。捉虎將卒。各別施賞後。別單書入之意。敢啓。傳曰。知道。
정조 7년
李在學。以禁衛營言啓曰。來三月當五番左部右司屬洪忠道五哨軍兵逢點實數六百五十二名。已爲點閱整齊。三月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 7년
李在學。以禁衛營言啓曰。來五月當五番左部後司屬洪忠道五哨軍兵。四月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 7년
李在學。以御營廳言啓曰。本廳來五月六月兩朔應立左部左司屬慶尙右道五哨軍兵。四月二十五日。京中逢點。五月初一日。與前司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 7년
李在學。以御營廳言啓曰。本廳來三月四月兩朔應立左部前司屬慶尙右道五哨軍兵六百七十名。已爲逢點整齊矣。三月初一日。與前部後司軍兵替代立番後。舊軍放送之意。敢啓。傳曰。知道。
정조 7년
趙鼎鎭。以義禁府言啓曰。咸從府使權熻拿問處之事。傳旨啓下矣。權熻漕運領納後。今方待命。卽爲拿囚之意。敢啓。傳曰。知道。
정조 7년
校理李太亨。副修撰吳泰賢等疏曰。伏以。行大司憲嚴璹。掌令魚錫齡。正言申大尹。臣等以傳啓之際。罪人沈正法已久。而矇未覺察。只憑故紙。以設鞫爲請。其在臺體。所失大矣。不可一刻晏然於臺次乎。竝引嫌而退。啓旣不審。避又失宜。以此以彼。大損臺體。請行大司憲嚴璹。掌令魚錫齡。正言申大尹竝命遞差。答曰。省箚具悉。處置事依施。
정조 7년
副校理姜忱疏曰。伏以。邦運維新。天休滋至。列聖朝寶鑑祗獻。先烈丕闡。先大王世室豫定。聖孝冞彰。迺於大庭受賀之日。誕降元子定號之命。星海之謠齊騰。泰盤之基益鞏。三慶洊疊。八域蹈舞。吾東方億萬年無疆之休。實本於此。區區攢抃。曷有其極。仍伏念。無狀小臣之得保有今日。伊誰之賜。天地之至仁。而翹肖咸囿。日月之至明。而幽微畢燭。事在久遠。昭釋無餘。言出崩迫。譴罰猶輕。世豈有遭罹如臣。而受恩如臣者乎。臣杜門感泣。于今四年。唯願早自溘然。歸見先祖於地下。相對攢祝。結草圖報而已。豈意蕩滌之命。特下於沛澤旁流之時。收錄之恩。繼侈於夢寐不到之地。除命荐降。召牌儼臨。臣驚惶震惕。罔知攸措。未死之魂。若不附體。無從之涕。先自被面。援之戈戟之中。轉之袵席之上。是我聖上曲賜庇覆也。拔諸坑坎之下。置諸簪紳之列。是我聖上不忍終棄也。恩造愈隆而罪戾愈積。睢盱益甚而情踪益蹙。俯仰天地。此何人哉。噫。臣之先故。略已陳暴於伊時對章。則臣何敢更事覶縷。重犯瀆擾。而第或箚或疏。迭發於臣疏未承批之前。其所論斥。罔有紀極。臣心隱痛。寧有窮已。噫嘻。當時在廷之宰列邇班。孰不以保護保安之道。惓惓於章箚之中。而獨於臣祖一疏。追提抉摘。愈出愈㦧。臣是子孫。豈忍怵禍畏威。不思所以一言申暴乎。對辨之疏。不過爲訟其先誣。而謂之以噴薄。答緘之辭。自至於彰彼逆節。而目之以反詈。古今天下。寧有是哉。臣墻壁無依之一弱植耳。千斤所壓。幾何不碎。衆鏑所叢。幾何不滅。倘非我殿下哀之憐之。恩斯勤斯。有如慈母之保赤子。臣身虀粉。固已久矣。恩山莫高。德海無涯。此生此世。報答無堦。唯當退塡田間。謝跡朝行。永作聖世之棄物。歌詠生成之至澤。而況刊改之請。雖發於凶逆之口。其爲僇辱。尤無可言。淸塗一步。便成鐵限。今若含恩怵分。抗顔束帶。則臣雖無恥。人謂斯何。玆敢哀籲於天地父母之前。伏乞特賜矜察。亟削臣職。以安微分焉。臣於頃日。忽奉除旨。惝怳涕泣。五內失守。感結之私。悲苦之情。未及冒陳於數行文字。而適値動駕。旋蒙恩遞。至今惶恧。而臣罪尤大。今於見職。顧何敢自居。而亂逆之徒。人人共誅。秉彝之心。跛躄同然。憂憤所激。敢此尾陳。唯聖明垂察焉。噫。合辭中諸賊之尙今容貸於覆載之間。刑政已失。神人共憤。鄭妻之出陸家居。是何擧也。凶如鄭妻。逆如鄭妻而近島假息。今至八年。善地移置。乃在一朝。不惟顯戮之不加。反爲量減。自此防守之不嚴。易致疎虞。人彝之漸斁。至此極矣。禍機之復萌。可不懼哉。至若德相之四字凶言。實萬古極逆。傳法於賊榮。倀鬼於妖億。以沮遏宗社大計者。十罪俱發。萬戮猶輕。而況伏見頃日綸音下者。莽操之凶謀。深於一節。懿溫之逆案。難掩十目。而未及究覈。徑爲致斃。天網太恢。群情益駭。跽斬之刑。雖未得施。孥戮之典。斷不可已。伏願惕然深思。赫然改圖。亟允三司之請焉。答曰。省疏具悉。前此他批。業已及之。爾其勿辭察職。
정조 7년
持平黃仁炫疏曰。伏以。天佑宗祊。吉慶川至。寶鑑祗獻。孝思冞光。世室預定。盛禮克擧。元良定號。國本永固。臣民慶忭。曷有其極。仍伏念。臣受稟脆薄。衛生不謹。忽嬰重病。出入鬼關。于今五朔餘矣。蓋其滿腹痰癖。挾食肆氣。重傷風寒。諸症迭發。源委漸痼。醫藥罔效。㱡㱡床玆。特一味冷尸耳。此際柏府新命。忽下於人鬼莫辨之中。繼有牌召之命。一縷未泯。省覺猶存。手奉恩誥。惶霣冞切。欲起還仆。承膺無路。冒死違逋。罰止問備。病中惶蹙。又添一罪。伏枕涔涔。日夕待盡。天牌荐臨。進身末由。臣分都虧。生不如死。瞻望宸極。有淚如瀉。玆敢疾聲呼籲於天地父母之前。伏乞聖慈。俯賜矜諒。亟遞臣職。俾尋生路。仍治臣逋慢之罪。以肅朝綱焉。臣於請免之章。不宜拖及他說。而以平日憂憤於中者。略此附陳焉。嗚呼。臣亦年來臺閣中一人也。言不剴切。誠未孚格。致使許多凶逆。尙共一天。已是臣等之罪。而至若鄭妻之千妖萬惡者。旣不能快正典刑。又復自海而陸。穩處庄舍。德相之巨奸大憝者。終未能嚴訊鉤問。以至徑斃獄中。得保首領。天下萬古。安有如此之事乎。且以四煥之凶頑。兩西之諸囚。或不一問。或加疏釋。有若微眚薄罰者然。環東土數千里倫綱。由是而斁矣。我祖宗四百年刑政。由此而紊矣。以殿下之明聖。何不念及於此。而有此擧乎。臣於病伏之中。尤不勝憂慨弸中。直欲叫閽而無階也。伏願殿下。更加三思。廓揮乾斷。亟從三司之請。少洩神人之憤焉。答曰。省疏具悉所陳。諸批悉及。爾其勿辭。斯速察職。
정조 7년
持平許晊疏曰。伏以。臣昨於詣閤退出之際。伏聞入侍三臺臣。以罪人沈連啓事。引嫌而退。蓋沈賊之窮凶情節。固不可晷刻容貸於覆載之間者。則該道之捧結案。王府之呈草記。已至閱月。尙不得蒙允。致使凶賊。許久假息。刑政之乖宜。莫甚於此。治逆之法。何若是稽緩耶。臣愚死罪。實不能無憾於天地之大也。伏願亟下嚴命。卽令正刑。以肅王章。以洩輿憤焉。昨日入侍三臺臣之初不覺察。末又避嫌。於此於彼。矇然之失。在所難免。臣謂昨日入侍諸臺。竝施遞改。斷不可已也。答曰。省疏具悉。草記未下。更待本道狀聞。爾其勿辭察職。
정조 7년
同敦寧尹光紹疏曰。伏以。上天垂騭。休運荐至。世室崇奉。仰觀德之儀。元嗣定號。篤主鬯之慶。率普同忭。跛聾咸聳。而臣以從班舊物。病滯遠鄕。不及隨搢紳之後。與嵩呼之列。有臣如此。生不如死。仍伏念。臣一銜四載冥伏田間。區區犬馬之誠。豈不欲一肅天陛。仰謝生成之聖恩。而只緣先正臣文敬公尹宣擧文成公尹拯。被人誣毁。抱冤重泉。顧臣以三世師生之義。不敢爲束帶彯纓之計。頃年一疏。已蒙俯燭矣。何幸聖心昭回。德音渙降。追列聖緇衣之眷。復三朝旌招之秩。私心感激。不容偃伏。扶舁病軀。來伸叩謝之忱。臣雖卽日溘死。更無餘憾。而第今黨議復肆。衆口和附。恣意醜詆。一襲舊套。噫。先大王五十年苦心。專在鎭安斯文。嘉靖世道。昔年處分。不載寶鑑。臨筵語到。必稱先正。前後聖敎。丁寧如昨日。凡今北面於朝廷者。孰非先朝陶甄中物。而乃以不敢發於先朝者。發之於殿下之廷。其所叫嚷。全無畏忌。非但負先王建極之本意。必欲壞聖主繼述之盛德。臣實痛之禁令之下。雖未能條列陳論。而故文烈公臣朴泰輔所製辨疏。載在本集。誣辭躗說。一按可破。而根本枝葉。要不外此。聖明在上。必以鑑悉。又何患乎異言之喧豗也。然臣私情之危蹙。比古人中途引疾之義。殆有甚焉。以此臲卼踪地。不宜遲徊京輦。玆陳短疏。還尋鄕路。重入脩門。此生已矣。永訣明時。只自涕零。伏乞聖慈。俯諒危懇。亟賜罷斥。因治臣逋違之罪。以警具僚。以靖私分。千萬幸甚。答曰。省疏具悉。往事不須追提。卿其勿辭行公。
정조 7년
癸卯二月二十六日巳時。上御誠正閣。左副承旨入侍時。左副承旨趙鼎鎭。假注書鄭萬始。記注官金鳳顯。記事官李崑秀。以次進伏訖。上曰。一二所榜。何時當出與否。知入。可也。賤臣承命出。廻奏曰。申後當出榜云矣。上曰。禮判入來與否。知入。可也。鳳顯承命出。廻奏曰。姑未入來云矣。命退。承史以次退出。
정조 7년
癸卯二月二十六日申時。上御誠正閣。左副承旨入侍時。檢校直閣金憙。直閣徐龍輔。左副承旨趙鼎鎭。假注書鄭萬始。記注官金鳳顯。記事官李崑秀。以次進伏訖。上曰。近日看中庸。而四書中中庸。似尤好矣。憙曰。誠然矣。上曰。栗谷集中中庸講義。甚好矣。憙曰。果好矣。上曰。告子盡心篇。已爲看過耶。憙曰。未及畢看矣。上曰。直閣退去後。孟子講義。下送全羅道。詩傳講義。下送慶尙道。凡例亦爲下送。謄畢後。使本府能文儒生考準上送之意。措辭行關爲可。全羅道則新伯未去前。亦以此意面諭。可也。上曰。中庸文義。欲爲講論。檢校直閣。再明日來待。可也。上曰。閣臣先爲退去。憙龍輔等承命出去。上曰。一二所榜催促事。分付。賤臣承命出傳。命退。承史以次退出。
정조 7년
癸卯二月二十六日酉時。上御誠正閣。坐直承旨入侍時。同副承旨柳誼。假注書鄭萬始。記注官金鳳顯。記事官李崑秀。以次進伏訖。上曰。事變注書待令於闕外乎。賤臣對曰。未及待令矣。命書傳敎曰。新進怠慢之習。不可無飭。況有昨日飭敎。近日大臣。傳諭之時。又何敢不爲待令。當該注書問名。爲先汰去。賤臣承命出傳。又命書傳敎曰。關西船隻。當陸續到泊。到泊後。速卽分俵各邑與否。令廟堂問于畿伯以聞。已運穀包爲幾許。未運穀包爲幾許。已裝載未發船爲幾隻。已發船未到泊爲幾隻。亦卽問于關西伯以聞。賤臣承命出傳。命退。承史以次退出。
정조 7년
癸卯二月二十六日四更一點。上詣春塘臺。受誓戒擧動入侍時。行都承旨吳載純。左承旨李在學。右承旨金宇鎭。左副承旨趙鼎鎭。右副承旨洪明浩。同副承旨柳誼。假注書尹行任鄭萬始。記注官金健修金鳳顯。以次侍立訖。上具遠遊冠絳紗袍。乘輿出協陽門。由建陽門靑陽門至幕次前。通禮跪請降輿。上降輿就位。引儀唱四拜禮。宗親文武百官行四拜禮訖。讀誓文官鄭尙淳。進讀誓文訖。引儀唱四拜禮。百官行四拜禮。通禮跪請乘輿。上乘輿出靑陽門至日影臺前。上命在學進前曰。日影臺有所重。而頹圮不成樣。卽速修改之意。明早。分付戶曹。可也。大駕由建陽門協陽門還內。諸臣口傳問安訖。以次退出。
정조 7년
行都承旨吳載純坐。左承旨李在學坐。右承旨金宇鎭坐直。左副承旨趙鼎鎭坐。右副承旨洪明浩坐。同副承旨柳誼坐直。注書趙衍德病一員未差。假注書沈晉賢仕直。事變假注書馬思人仕。
정조 7년
李在學。以都摠府言啓曰。今日入直內三廳武兼禁軍及軍兵等。中日習射。請出標信。答曰。知道。
정조 7년
趙鼎鎭啓曰。合辭方張之時。憲府無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 7년
事變假注書趙濟魯汰去。代沈晉賢爲假注書。
정조 7년
傳于李在學曰。都承旨入侍。
정조 7년
吳載純啓曰。假注書尹行任。身病猝重。勢難察任。今姑改差。何如。傳曰。允。
정조 7년
假注書尹行任改差。代沈晉賢爲假注書。
정조 7년
以江華留守漁商船收稅査實事狀啓。傳于金宇鎭曰。草記稟處。
정조 7년
傳于李在學曰。同副承旨入侍。
정조 7년
事變假注書沈晉賢陞付。代馬思人爲假注書。
정조 7년
柳誼。以校正廳言啓曰。八高祖圖。依譜略印札。改出圖本。則行密字細。難以刊印。故依筵中下敎。一板兩面。分排圖書。則字樣稍大。排行不苟。列朝八高祖圖。每張一面。分書四行。而當朝位號。敬書於大王位下間。則雖違於舊本中行之例。體段恐無未安之端。依此爲之。何如。傳曰。允。
정조 7년
柳誼。以弘文館言啓曰。副校理姜忱疏批已下。卽爲牌招察任。何如。傳曰。允。
정조 7년
柳誼。以刑曹言啓曰。兪雲柱。令本道決處。擧行形止。何無狀聞問于該道草記事。命下矣。問于畿營。則該都事李顯默牒報內。日前本曹祕關。馳送于本道觀察使巡到所。姑未擧行。而今因特敎。更爲馳報於巡到所。俾卽擧行云矣。敢啓。傳曰。知道。
정조 7년
柳誼。以漢城府言啓曰。宜嬪房座更軍依例磨鍊事。因內需司草記。傳曰。座更一款。昨年有釐正節目。此果應出處乎。以此草記及傳敎。枚報京兆。許施當否。使之相考草記事。判下矣。取考昨年釐正節目。則今此新設宮房守直座更。自有應行之例。故座更軍。一依內需司知委日字。卽爲擧行事。捧甘。申飭於當部之意。敢啓。傳曰。知道。
정조 7년
癸卯二月二十七日辰時。上御誠正閣。都承旨入侍時。行都承旨吳載純。假注書尹行任。記注官金鳳顯。記事官李崑秀。以次進伏訖。上曰。卿連爲監製乎。載純曰。提調若入來。臣則不爲進去矣。上命退。諸臣以次退出。
정조 7년
癸卯二月二十七日巳時。上御誠正閣。禮兵房承旨入侍時。左承旨李在學。右承旨金宇鎭。假注書沈晉賢。記注官金健修金鳳顯。以次進伏訖。上命宇鎭。讀奏監試一等入格人試券。上曰。一所試券。勝於二所矣。宇鎭曰。然矣。讀奏訖。宇鎭曰。大小科一等試券。以入啓之故。例於題下書等。而今番監試一所一等試券之書等。有違格例。事涉不察。當該試官。推考。何如。上曰。依爲之。出擧條命書榻敎曰。初二日出宮時門路。以協陽門爲之。又命書榻敎曰。禮兵換房。命退。承史以次退出。
정조 7년
癸卯二月二十七日未時。上御誠正閣。同副承旨入侍時。同副承旨柳誼。假注書沈晉賢。記注官金鳳顯。記事官李崑秀。以次進伏訖。上命書傳敎曰。次對久未爲之。後日次致齋相値。明日來會之意。言于廟堂。左相聞是一時微恙。似當造朝。而右相則證勢加減。史官往問。仍以如可强力。必須入參之意。一體傳諭。又命書傳敎曰。兪雲柱旣令本道參酌決處。擧行形止。何無狀聞。令該曹問于該道草記。又命書傳敎曰。御營則習操合操。連爲設行。而禁營。開春以後。一不爲之。殊非重戎政之義。聞禁將病勢近得差可。今番合操。無或頉稟之意。嚴飭該營。仍命退。承史以次退出。
정조 7년
行都承旨吳載純坐。左承旨李在學坐。右承旨金宇鎭坐直。左副承旨趙時偉坐。右副承旨洪明浩坐。同副承旨柳誼坐直。注書趙衍德病一員未差。假注書沈晉賢仕直。事變假注書馬思人仕。
정조 7년
金宇鎭啓曰。右議政金熤處敦諭事。命下矣。何承旨進去乎。敢稟。傳曰。右副承旨進去。
정조 7년
金宇鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
傳于金宇鎭曰。賓對意謂來會。早起整衣。擬欲視事。左揆箚際到。而反復箚辭。未知所執之何居。予誠惝怳。莫曉其委折。批旨續當宣布。而赴朝之諸宰。豈令會且歸矣。然每筵只以備堂奏事。寧有此等國體。惜乎爲今日居廊廟者。倘念國耳公耳之義。忍使予一人。獨憂至此耶。至如機務之叢脞。簿書之替勞。姑捨是。予亦神精日就昏耗。剖決隨處摸索。失明之懼。重聽之病。殆成沈痼之症。特以推諉無所。黽勉酬應。豈不疲惱之甚耶。今日又豈可只與備堂行次對。求之故事。斑斑可按。況原任大臣。亦是本司例兼提調。何不依例入參。稍存事面乎。卽爲招致備郞。傳于原任諸大臣。方此臨軒以待。竝以此意傳之。
정조 7년
金宇鎭啓曰。備局堂上具善復金華鎭鄭尙淳李性源鄭昌聖鄭好仁徐有慶鄭民始鄭一祥李昌運李敬懋趙時俊。依下敎來待矣。傳曰。入侍。
정조 7년
柳誼啓曰。卽者義禁府都事來言。左議政李福源。今方待命於金吾門外云矣。係是大臣去就。敢啓。傳曰。知道。
정조 7년
金宇鎭啓曰。卽者議政府錄事來言。左議政李福源。嚴敎之下。震懍罔措。走伏金吾門外。恭俟鈇鉞之誅云。仍納命召。何以爲之。敢稟。傳曰。予於卿之處義。竊有莫曉者。病不至難强。義無所可引。而不參賓筵。果何擧也。俄筵云云。非忽於敬體。誠以相與之際。貴在無隱故耳。卿其諒之。勿待命。仍卽入侍事。遣史官。傳諭。仍傳命召。
정조 7년
傳于李在學曰。京畿監司留待。
정조 7년
傳于吳載純曰。左承旨與京畿監司入侍。
정조 7년
金宇鎭啓曰。卽者議政府錄事來言。左議政李福源。罪負未蒙勘處。恩諭未克祗承。惶懍震迫。轉益罔措。仍爲胥命云。仍納命召。何以爲之。敢稟。傳曰。勿待命事。遣史官。傳諭。仍傳命召。
정조 7년
柳誼。以吏曹言啓曰。今此先蠶祭亞獻官預差。前大司憲嚴璹塡差。而時無職名。令該曹口傳付軍職。何如。傳曰。允。
정조 7년
柳誼。以吏曹言啓曰。今此大報壇祭親行時。齋郞前持平許晊。時無職名。令該曹口傳付軍職。何如。傳曰。允。
정조 7년
兵曹口傳政事。副司直嚴璹。副司果許晊。
정조 7년
柳誼。以兵曹言啓曰。內吹螺赤及龍虎營兼內吹。今春等習角入格賞木綿一同二十匹。依啓下單子。分等施賞之意。敢啓。傳曰。知道。
정조 7년
柳誼。以訓鍊都監禁衛營御營廳言啓曰。都監字內曜金門北邊宮墻頹圮一處十二間及禁衛營字內拱北門南邊一處六門。今已畢築。把守軍解送之意。敢啓。傳曰。知道。
정조 7년
柳誼。以訓鍊都監言啓曰。本局兼內吹春等習角賞格。依下啓單子。木綿三十七疋。分等施賞之意。敢啓。傳曰。知道。
정조 7년
金宇鎭。以訓鍊都監言啓曰。金川郡大小南面之宗親府司圃署折受處。旣屬本局兩衙門。實有落莫之歎。其在共濟之誼。不可無代土劃給之道。本局昨秋折受中順天之依山七面。加耕火粟六十結劃給宗親府。安州博川嘉山等閑曠無礙處屯畓四十九結零。劃給司圃署。則在兩衙門。別無所損。依此擧行。大小南面。自營門設屯。則與前有異。不可不募民奠居。而本郡及白峙鎭民。身役相妨。勿爲許入。必以遠地自願流民。使之募入。身役與煙戶雜役。切勿侵責之意。分付。何如。傳曰。允。
정조 7년
柳誼。以禁衛營言啓曰。本營兼內吹。今春等習角賞格。依啓下單子。木綿三十七疋分等施賞之意。敢啓。傳曰。知道。
정조 7년
柳誼。以御營廳言啓曰。本廳兼內吹。今春等習角賞格。依啓下單子。木綿三十六疋分等施賞之意。敢啓。傳曰。知道。
정조 7년
金宇鎭。以備邊司言啓曰。關西船隻當陸續到泊。到泊後。速卽分俵各邑與否。令廟堂問于畿伯以聞事。命下矣。謹以傳敎內辭意。關問於京畿監司李亨逵處矣。卽見其所報。則以爲。關西大米一千八十三石。小米四千石所載船六隻。先爲運來。故就賑資最苟艱廣州驪州水原南陽高陽交河坡州豐德通津陽川等十邑。酌量分劃。而伊後姑無上來者。待其來到。隨卽分俵。連續馳報云矣。敢啓。傳曰。知道。
정조 7년
右副承旨洪明浩書啓。臣敬奉聖敎。馳往敦諭于南部明禮坊明禮洞契議政府右議政金熤所住處。則以爲。臣之病。無以自力。義不敢冒進。已悉於昨日書啓。而天聽愈邈。兪音尙靳。卽又近密之臣。臨宣敦勉之諭。且誨且責。辭旨愈渥。此尤曠絶之恩數也。以臣賤劣。何以得此。惶懍震越。求死不得。只有感淚之盈眶而已。臣之從前逋慢。罪已難貸。而矧今民國之憂。上貽聖躬之獨勞。特命賓對之進定。繼有嚴敎之荐下。而危苦之情。轉動無路。澌綴之病。强策末由。伏地俟勘。終不敢爲冒進之計。義分都虧。釁郵尤益深。論以邦憲。竄殛猶輕。惶隕之極。不知所達。從當收召神精。更入文字。申暴危懇。仰請處分云矣。敢啓。傳曰。知道。
정조 7년
左議政李福源箚曰。伏以。賓對久曠。廟務積滯。日昨特敎。意誠董勵。而狗馬賤疾。末由登筵。仰貽酬應之撓。坐煩詢諮之勤旨。進行之命。亦無以强策祗承。上勞下逸。國體大虧。賤臣稽慢。罪當萬死。惟願亟伏常憲。使朝綱振而具僚警焉。仍伏念。臣腐朽濩落之廢材也。淟涊恇怯之庸品也。施之於用。百無一當。重以天廢之疾。不齒平人。杜門窮巷。積有年所。姓名雖寄於朝籍。意念已絶於當世。迺蒙聖明誤辱知顧。拔之衆棄之中。置之三事之列。寵簡不期於特達。恩諭至及於先故。心肝感激。忽忘其身。拚命捨廉。倉卒承受。譬如夢境之怳惚。醉步之顚倒。端居點檢。尤悔百端。冒沒之罪。旣往莫追。入而後量。尙可知止。而間因國事少暇。大慶荐仍。臣子常分。未敢言私。亦以仰成有地。共貞有人。碌碌充數。粗可藏拙。小人之性。狃安懷榮。委蛇盤礴。以迄于今。而若其求解一念。固未嘗食息而弛。跬步而忘也。噫。輔相之職。何等關係。苟非其人。國受其病。如臣者。內無所蘊之學術。外無可展之才具。進不能敷陳昌言。退不能宣揚德化。甚至簿書末節。全未綜察。筋力常禮。亦多廢闕。周歲中書。一味尸素。況今元輔去位。端揆引疾。環顧廊廟。若川無泮。而以臣昏憒。獨當重務。觸事茫然。無辨頭緖。靜則蠱懷。動則顚錯。小而醜拙。大而僨誤。朝象泮渙。民生困瘁臣之罪也。懲討不行。綱紀不張。臣之罪也。百隷怠墮。庶務瘝曠。以致九重之憂獨勤。中朝之嘆屢發。亦莫非臣之罪也。殿下所以授臣此任者。或意其有一分裨補。臣所以冒膺匪據者。或冀其有一分報效。而畢竟無裨補無報效。只做得許多罪戾。雖殿下優容假惜。不加鈇鉞。而四方之譏議可畏。一身之狼狽無限。尙何可虛擁名器。苟度時日。以重陷於無義無恥之科乎。臣抱玆耿耿。久擬一暴。而僚席未備。陳懇非時。荏苒囁嚅。以至今日。旣又思之。留加一日。則添一日曠官之罪。去早一日。則免一日僨事之憂。公私得失。較然明甚。雖以賤疾言之。數十日應接公事。已覺抵當不得。艱辛模索。倍費神精。昏耗轉甚。酸痛隨劇。若不及今就閒。實恐終身失明。在國則無絲毫之益。於臣則有切至之患。反復揣量。惟有一遞。畢瀝肝血。冒死仰籲。伏惟聖明天地父母。曲察由中之懇。特施體下之仁。將臣議政之任。亟賜鐫免。俾得以優遊散地。涵泳聖化。以垂終始生成之澤。不勝大願。取進止。答曰。省箚具悉卿懇。卿之處義。予方訝惑。將以何辭慰勉于卿。卿須安心勿辭。卽起造朝。仍傳曰。此批答遣史官。傳諭于左議政。
정조 7년
事變假注書馬思人書啓。臣敬奉聖敎。馳往傳諭于中部定平坊典醫監契議政府左議政李福源所住處。則以爲。臣愚迷僭率。自犯罔赦之罪。聖敎截嚴。萬萬震懍。泥首金吾。惟鈇鉞是俟。不意史官來宣聖旨。還授命召。仍有勿待命入侍之敎。赦其不參之罪。諭以無隱之意。辭旨諄複。開釋鄭重。惶隕感泣。不知死所。而自顧罪負。誅殛猶輕。未蒙勘處之前。無非臣席藁。俟命之日。恩諭之下。祗承無路。伏地戰恐。莫知所達云矣。敢啓。傳曰。知道。
정조 7년
癸卯二月二十八日未時。上御誠正閣。禮房承旨與京畿監司同爲入侍時。京畿監司李亨逵。左承旨李在學。假注書沈晉賢。記注官金鳳顯。記事官李崑秀。以次進伏訖。上曰。李溏勸武。予則必欲勿爲。而訓將決意爲之。予亦無奈何矣。今則何以處之耶。亨逵曰。前後聖念。極爲惶感。而事已至此。更無他意矣。上曰。巡審之行。已盡爲之耶。亨逵曰。東西道先爲巡審矣。上曰。民情。若何。亨逵曰。民情少無所損。今年賑民。比前大異。臣之待罪東藩時。亦當賑政。而飢口之無漏。賑事之裕足。未有若此之時矣。上曰。麥農。如何。亨逵曰。秋牟則極茂。春牟亦善爲耕種云矣。上曰。老農之言。如何。亨逵曰。麥農已占豐登。秋事亦多嘉徵云矣。上曰。目今春旱。能不爲害云耶。亨逵曰。姑無所妨云矣。上曰。賑穀不敷之邑。何以區劃。亨逵曰。方以有裕邑還穀。移轉於賑邑矣。上曰。有裕邑民情。能無怨乎。亨逵曰。守令則雖或防報。民情則似不以爲難也。上曰。水原飢口。何乃太多也。亨逵曰。比諸古之賑法。多有可拔者。而今年則非但水原。他邑亦然。蓋朝家軫恤。曠絶千古。故爲守令者。皆以奉承德意爲心。寧使有濫。惟恐或漏。是以民不顚連。了無凶荒之色矣。上曰。南道出巡。何當爲之。亨逵曰。來初三當辭朝。初四離發爲計。蓋列邑分賑之期。如此故耳。上曰。畿伯先爲退去。亨逵退出。上命書傳敎曰。觀此承旨書啓。右相病勢。至以不能運動爲言。所遣御醫。仍令不離看病。上曰。冬至使所作詩草。在於政院云。持入。可也。賤臣承命出持入。上曰。左相待命於何處乎。使之知入。仍命退。承史以次退出。
정조 7년
癸卯二月二十八日酉時。上御誠正閣。坐直承旨入侍時。右承旨金宇鎭。假注書沈晉賢。記注官金鳳顯。記事官李崑秀。以次進伏訖。上曰。左相許。傳諭。速令往傳。傳諭後大臣去就使之知來。傳諭出送後。同副承旨使之入侍。賤臣承命出傳。與同副承旨柳誼偕入。誼曰。左相命召。方當傳授。而見今無守廳史官。何以爲之乎。上曰。入侍注書持往金虎門。親傳於。傳諭史官。可也。命退。承史以次退出。
정조 7년
行都承旨吳載純坐。左承旨李在學坐直。右承旨金宇鎭坐。左副承旨趙時偉坐。右副承旨洪明浩坐。同副承旨柳誼坐直。注書趙衍德病一員未差。假注書沈晉賢仕尹行任仕直。事變假注書馬思人仕。
정조 7년
趙時偉啓曰。合辭方張之時。連日闕啓。事甚未安。今日政。新除授臺諫。待下批牌招。何如。傳曰。允。
정조 7년
傳于李在學曰。禮房承旨入侍。
정조 7년
以左議政李福源初度呈辭。傳于金宇鎭曰。不允批答。
정조 7년
吏批啓曰。左議政李福源免相事。命下矣。當爲置處。而領敦寧一窠。他大臣今方見帶。時無相當窠。依例送西之意。敢啓。傳曰。知道。
정조 7년
有政。吏批。判書金鍾秀在外。參判金履素進。參議兪彦鏶在外。行都承旨吳載純進。
정조 7년
吏批啓曰。判書金鍾秀。參議兪彦鏶俱在外未肅拜。小臣獨政未安。何以爲之。敢稟。傳曰。仍爲之。以洪檢爲大司憲。李福徽爲司諫。趙武範爲掌令。李馨德爲持平。徐配修洪秉益爲正言。李鼎揆爲副校理。楊致鶴爲典籍。洪善養爲司䆃主簿。李在協爲刑曹判書。鄭昌順爲刑曹參判。
정조 7년
兵批。判書鄭好仁病。參判李崇祜入直進。參議沈有鎭。參知尹行元病。右承旨金宇鎭進。副護軍徐有大趙榮弼魚錫齡。副司直沈豐之李文源朴祐源。副司果申大尹。判府事單李福源。
정조 7년
傳于吳載純曰。新除授刑曹堂上牌招察任。